Regeringen ophæver begrænsning på antal taxier og byder Uber velkommen

Politik Eksklusivt for kunder

Opdateret 13.59 med kommentar fra Uber "Taxibranchens fremtid afgøres i disse år. Hvis branchen ikke formår at holde trit med den digitale udvikling, vil konsekvensen i stedet være afvikling."



Det skriver regeringen i en pressemeddelelse til et nyt udspil til taxilovgivningen, hvor transport-, bygnings- og boligminister, Ole Birk Olesen, byder nye spillere som Uber velkommen i taxibranchen - hvis de har lyst til at være en del af den med de krav, der følger med.



Helt konkret vil regeringen ophæve antalsbegrænsningen på taxier, indføre teknologineutrale krav til kontrol og fjerne unødvendige adgangsbarrierer.



"Vi skal omfavne de digitale og teknologiske muligheder"



Dermed lægger regeringen op til en deregulering af taxilovgivningen, hvilket ligger i tråd med linjen i regeringsgrundlaget.



"Regeringens forslag vil bringe lovgivningen i trit med den teknologiske udvikling. Digitaliseringen er et faktum, der buldrer frem på alle områder i disse år. Taxibranchen og ikke mindst kunderne vil få store fordele, hvis døren åbnes for disse muligheder," siger transport-, bygnings- og boligminister Ole Birk Olesen, der bakkes op af hans ministerkollega Troels Lund Poulsen.



”Vi ser ikke digitalisering som en trussel, men som en mulighed for at udvikle vores samfund,” siger beskæftigelsesminister, Troels Lund Poulsen.



Således åbner regeringen altså døren for Uber og andre nye spillere på taximarkedet.



"Vi skal omfavne de digitale og teknologiske muligheder, som kan være med til at bringe Danmark i vækst i de kommende år. Det kræver, at vi fremtidssikrer vækstvilkårene for vores erhvervsliv, så der er plads til innovation og udvikling, men også at vi skaber klare regler og ordnede forhold omkring skat og forbrugerforhold," siger erhvervsminister Brian Mikkelsen.



Ny lovgivning skal øge skattekontrollen



Ifølge regeringens forslag vil de stille skrappere krav til dokumentation, der skal understøtte en effektiv skattekontrol og udstrakt forbrugerbeskyttelse.



Tilsvarende vil Ole Birk Olesen ikke gå på kompromis med trafiksikkerheden.



"Vi skal udnytte de teknologiske muligheder og gøre brug af de nye forretningsmodeller, samtidig med at der er nogle afgørende krav, vi ikke skal slække på: Der skal betales skat. Forbrugerbeskyttelsen skal være i orden. Og trafiksikkerheden må ikke svækkes," siger ministeren.



Kan Uber ikke levere dokumentation kan de ikke køre



Det nye udspil kommer i kølvandet på en verserende konflikt med kørselstjenesten Uber, der har sat taxibranchen på den anden ende.



Af branchen bliver Uber beskyldt for ikke at operere under de samme strenge vilkår, som de gør, og udspillet søger derfor at gøre plads til alle spillere på markedet.



Med udspillet får Uber og andre kørselstjenester altså ikke frit spil til at operere, som de har lyst til og kan altså ikke fortsætte i sin nuværende form.



”Fremover skal Uber og lignende tjenester dele kørselsoplysninger med de danske myndigheder. Udover det skal chauffører leve op til vores krav," siger Ole Birk Olesen og fortsætter:



"De skal kunne dokumentere for alle biler, at chaufførerne har førerkort med krav til helbred og straffeattest. De skal kunne dokumentere, at bilen har været til syn inden for det seneste år, og så skal de levere skatteoplysninger. Kan Uber ikke levere dokumentation, kan de ikke køre."



Uber hilser modernisering velkommen



Ifølge Ubers talsmand Oliver Carra, er udspillet positivt for Uber.



"Regeringens initiativ til at modernisere reglerne for taxi og transport er et skridt i den rigtige retning," siger han til Ritzau og fortsætter:



"Det står klart, at folk ønsker at bruge ny teknologi til bedre at udnytte eksisterende ressourcer, også på transportområdet, og de nuværende regler passer ikke til en virkelighed, hvor alle har en smartphone i lommen."



Uber er endnu ikke vendt tilbage på Børsens henvendelser.









